Eers hittegolf, nou swaar reën, koue(Foto: pixabay) Nadat ŉ hittegolf groot dele van Gauteng, Noordwes, Limpopo, die Vrystaat en Mpumalanga die afgelope paar dae getref het, waarsku die SA Weerdiens dat dié toestande byna handomkeer gaan verander. Broodnodige reën word vanaand, asook Woensdag en Donderdag, in dié provinsies verwag. Dit gaan gepaard met ŉ beduidende daling in temperature, het die weerdiens gesê. Die daling in temperatuur is die gevolg van ŉ oppervlak-hoëdrukstelsel wat vog vanuit die suidwestelike Indiese Oseaan na die oostelike, noordelike en later sentrale dele van die land laat beweeg. Swaar reën (meer as 50 mm per dag) en moontlike oorstromings word vir die suidelike dele van Gauteng, die noordelike dele van die Vrystaat en die sentrale dele van Noordwes voorspel. Aanhoudende donderstorms kan Donderdag lei tot verdere oorstromings in die sentrale dele van Noordwes en die noordwestelike gedeeltes van die Vrystaat. Die weerdiens waarsku teen oorstromings en die sluit van paaie en laagwaterbrûe. Hael word ook plek-plek voorspel en die weerdiens waarsku teen moontlike infrastruktuurskade weens hewige storms. In Pretoria is die verwagte maksimum temperatuur môre 20 °C, in Johannesburg gaan die kwik na verwagting net tot 19 °C styg, in Polokwane tot 21 °C, terwyl die maksimum verwagte temperatuur vir Bloemfontein 24 °C is.